Foto: AP Avstraliya Filippinga harbiy yordam ko‘rsatishga tayyor. Bu haqda mamlakat TIV rahbari Juli Bishop jurnalistlar bilan muloqoti davomida ma’lum qildi. Shu bilan birga, uning ta’kidlashicha, Avstraliya qurolli mojaroda to‘g‘ridan-to‘g‘ri ishtirok etmaydi. «Gap jangovar harakatlarda ishtirok etish haqida emas, balki maslahatlar, harbiylarni tayyorlashda yordam ko‘rsatish borasida ketmoqda», - deya vazirning so‘zlarini keltiradi TASS. Shuningdek, uning xabar berishicha, Filippin tomoni qanday qo‘llab-quvvatlovga ehtiyoj sezayotgani borasida javob qaytarmagan. «Biroq biz Janubiy Filippinda «IShID» tayanch nuqtasining paydo bo‘lishiga yo‘l qo‘ymasligimiz kerak», - deya qo‘shimcha qilib o‘tdi Bishop. Avvalroq Pentagon Filippinda IShIDga qarshi amaliyot rejalashtirayotgani xabar berilgandi.